
I.

Charakteristika

1. Hranica fyzického vyčerpania je stanovená schopnosťou využívať kyslík privádzaný do organizmu dýchaním na premenu svalových tukov na energiu potrebnú na fyzickú prácu. Pri nedostatku kyslíka na spaľovanie tukov dochádza v organizme k využívaniu ďalšieho zdroja energie – cukru (glykogénu) uloženého vo svaloch a v pečeni; jeho zásoby sú v porovnaní s tukovými zásobami podstatne menšie. Pri nedostatočnej trénovanosti organizmu (aeróbnej kapacite) dochádza k vyčerpaniu síl už pri menšej záťaži alebo po kratšom čase zaťaženia organizmu.
2. Pre organizmus človeka je nebezpečné vyčerpanie zásob glykogénu a vedie k poruchám mozgovej činnosti, pretože mozog je závislý od dostatku krvného cukru. Akútny nedostatok krvného cukru (hypoglykémie) sa môže prejaviť u preťaženého organizmu (málo trénovaného alebo extrémne zaťaženého) zo začiatku slabosťou, hladom, triaškou, studeným potom, neskôr zmätenosťou, stratou koordinácie pohybov, bolesťami hlavy, poruchami artikulácie a podobne. Môže dôjsť až k strate vedomia sprevádzaného kŕčmi. Takéto vyčerpanie predstavuje vážny zdravotný stav vyžadujúci lekársku pomoc.
3. Iba dobre telesne a fyzicky pripravení hasiči, ktorí sú adaptovaní na fyzické preťaženie organizmu, sú schopní zvládnuť požiadavky pobytu v prostredí s vyššou teplotou a vlhkosťou pri namáhavej práci. U neprispôsobených              a u fyzicky nepripravených osôb dochádza po spotrebovaní tzv. adaptačnej rezervy (metabolických rezerv, ktoré telo uvoľňuje z pečene a lymfatických štiav) sa dostavuje prehrievanie organizmu ako jeho ochrana s dostavením sa rýchlej únavy. Ak osoba tieto symptómy podcení a neukončí fyzickú prácu, dostaví sa pri prehriatí organizmu zvýšenie tepovej frekvencie a dýchavičnosť (osoba začne lapať dych) a dostaví sa tzv. tepelný úpal (siriasis) a neskôr šok.
4.
Fyzická záťaž organizmu je práca vykonaná svalmi zabezpečovaná prostredníctvom metabolických pochodov spotrebujúcich glykogén, glukózu, lipidy a bielkoviny v ľudskom organizme pri vzniku tepla a kyslých produktov v podobe kyseliny mliečnej alebo laktátu. Vznik nadbytočného tepla je ľudský organizmus schopný regulovať zvýšeným potením. Pri strate 2 litrov vody počas fyzickej záťaže sa krv stáva viskóznejšou, vzniká pocit smädu, zhoršuje sa koordinácia pohybov končatín, obličky prestanú pracovať, krvný systém sa „zrúti“ spolu          s miazgovým (lymfatickým) obehom, ktoré udržiavajú predovšetkým činnosť svalstva a dostavuje sa pocit bolesti vo svaloch z dôvodu znečistenia krvi splodinami, najmä vytvorenou kyselinou mliečnou, pri dosiahnutí kritických hodnôt, a zvýši sa tepová frekvencia.
II.

Predpokladaný výskyt

1. Nebezpečenstvo fyzického vyčerpania hasičov pri zásahu hrozí pri extrémnom jednorazovom výkone alebo pri dlhodobom zaťažení bez dostatočného dopĺňania zdrojov energie do organizmu a je adekvátne ich fyzickej kondícii.
2.  Na výrazné zvyšovanie úrovne záťaže pri zásahu majú vplyv najmä tieto faktory: 

a) použitie ochranných odevov pre hasičov a dýchacej techniky,

b) psychické vypätie a stres (úzkosť, strach),

c) teplota okolia, prípadne vlhkosť prostredia.

III.

Ochrana

1. Ochranou proti možnému vyčerpaniu je predovšetkým tréning vo vytrvalosti (aeróbny tréning) a dodržiavanie prestávok na oddych s pitným režimom. Dôležitým prvkom je správna výživa a optimálna telesná hmotnosť.

2.  Počas záťaže treba zabezpečiť pre organizmus človeka dostatok zdrojov energie (krátkodobo, najvhodnejšie vo forme sladkých pokrmov) a dostatok tekutín.

3. Z hľadiska taktiky hasičských jednotiek pri zásahu spočíva ochrana životov           a zdravia hasičov pred nebezpečenstvom fyzického vyčerpania v týchto zásadách: 

a) sledovať pri dlhotrvajúcom zásahu nasadenie hasičov, zabezpečiť ich striedanie a odpočinok, ak sa prejavujú príznaky únavy,
     b) dodržiavať režim práce a odpočinku (odporúča sa striedanie po 6 hodinách až 8 hodinách nepretržitého nasadenia),
c) vytvárať podmienky na obnovu fyzických síl hasičov na mieste zásahu; osobám, ktoré boli vyzvané na poskytnutie osobnej pomoci a vykonávajú prácu na mieste, kde dochádza k ohrozeniu ich zdravia alebo života, treba podľa platných právnych noriem poskytnúť zodpovedajúce osobné ochranné pracovné prostriedky a vykonávať nad nimi odborný dohľad.

4. Ochranné prostriedky a ďalšie zariadenia:

a)  ochranné nápoje a strava,

1a. s pitným režimom je vhodné začať ešte pred samotným fyzickým zaťažením a to najmenej 0,5 liter až 1 liter tekutín chronologicky (časovo) podávaných; pri začatí pitného režimu treba pamätať najmä na to, že absorpčná schopnosť čriev sa pohybuje od 0,6 litra do 1 litra tekutín za hodinu, takže vyšší obsah tekutín v črevnom systéme sa stáva záťažou pre organizmus,
           2a.
s pitným režimom sa pokračuje aj počas samotnej záťaže,                         a to s pravidelnými dávkami 0,2 litra až 0,3 litra tekutín po 30 minútach záťaže v 5 až 10 minútovej prestávke, ak to okolnosti počas zásahu umožňujú,
           3a.  pitný režim sa neodporúča ukončiť ani po skončení fyzickej záťaže; odporúča sa pokračovať v podávaní tekutín nárazovo 0,4 litra až 0,6 litra tekutín v priebehu 5 minút a potom pokračovať 0,1 litrom až 0,2 litrom tekutín vždy po 15 až 20 minútach,
 b)  pri používaní osobných ochranných pracovných prostriedkov príslušníkov pri zásahu (najmä ochranných odevov pre príslušníkov) treba brať do úvahy, že odolnosť proti fyzickej záťaži nesúvisí s odolnosťou proti tepelnej záťaži, to znamená, že aj fyzicky zdatnému jedincovi hrozí nebezpečenstvo v dôsledku prehriatia.
5. 
Vytvorenie nevyhnutných zásob vhodných tekutín a stravy na hasičskej stanici pre prípad, ak sa dlhotrvajúci zásah vykonáva v nočných hodinách a nie je možné zabezpečiť nákup vhodných tekutín a stravy.
6.   Podávané tekutiny, nápoje alebo ochranné roztoky iónov môžu byť
      a)  hypertonické (hustejšie ako krv),

b) hypotonické (redšie ako krv),
c) izotonické (s totožnou hustotou ako krv).
7. 
Klinicky bolo overené blahodarné pôsobenie redších roztokov (t. j. zarobené nápoje izotonické boli riedené dvojnásobkom čistej vody alebo trojnásobkom čistej vody) podávaných osobám po ukončení fyzickej záťaže. Po strate pocitu smädu (asi za 30 minút až 60 minút po záťaži) sa odporúča používať izotonické nápoje a koniec pitného režimu sa vykonáva hypertonickými nápojmi po                3 hodinách až 4 hodinách od skončenia fyzickej záťaže. Klinicky bolo taktiež zistené, že strata tekutín počas fyzickej záťaže a návrat metabolizmu do normálneho režimu trvá až 12 hodín po ukončení fyzickej záťaže. 

8.  Pri pitnom režime treba pamätať na to, že voda je hlavnou zložkou, ktorú treba dopĺňať do organizmu na zriedenie hustej krvi a medzibunkového prostredia, čím sa odľahčí činnosť srdca a vnútorných orgánov, uskutoční sa proces vyplavovania solí zo svalov a šliach, ako i splodín svalovej činnosti zo svalovej hmoty do obličiek a pečene.; zároveň sa zníži kyslé prostredie vo svalovej hmote a celkove sa orgány pripravia na prísun potrebných iónov na obnovenie alebo zachovanie metabolizmu.

